<classify> MEYA mpya wa Jiji la Kigali, Pudence Rubingisa ameahidi kuligeukia jiji hilo kuwa la kibiashara, kwa kuwezesha biashara zote kufanyika katika saa zote za siku, yaani saa 24. Akizungumza hivi karibuni, alisema mbali ya kuimarisha ulinzi katika jiji kwa lengo la kuhakikisha usalama wa raia na mali zao, mikakati inasukwa ya kuhakikisha usafiri unakuwa wa uhakika muda wote. Lengo ni kutanua wigo wa biashara, ajira kwa wananchi, utoaji huduma za uhakika bila ukomo na juu ya yote, haya yakifanikiwa matokeo yake yataonekana katika ukuaji na maendelo ya kiuchumi kwa mtu mmoja mmoja, kampuni au mashirika na taifa kwa ujumla,alisema. Aliongeza kuwa, wanafanyia kazi suala la usafiri wa uhakika kwa kuboresha miundombinu ya usafiri na usafirishaji. Alisema ndani ya miaka minne, wamelenga kujenga barabara za kisasa za urefu wa kilometa 180 ndani ya jiji huku idadi ya mabasi ikitarajiwa kuongezeka ili yaweze kufanya kasi kwa saa 24. Mipango ya meya huyo inaungwa mkono na Shirikisho la Sekta Binafsi Rwanda PSF, ikisema itatoa ushirikiano kwa ajili ya ustawi wa shughuli za kiuchumi katika Jiji la Rwanda ambazo zimekuwa zikiimarika mwaka hadi mwaka. Alitoa mfano kuwa katika miaka ya 2000, ilikuwa nadra kuona shughuli au mabasi baada ya saa 2:00 usiku, lakini sasa mabasi yanasafirisha abiria hadi saa 5:00 usiku huku maduka yakiwa wazi hadi saa 4:00 usiku. Theoneste Ntagengerwa, Msemaji wa PSF amesema; Haya ndiyo mambo tunayoyataka. Tufanye kazi kwa saa 24, naamini wengi wanapata shughuli za kujiingizia kipato, alisema na kutolea mfano wa kitongoji cha Nyamirambo kuwa wafanyabiashara wengi wa vyakula, vinywaji.  <topic>: kitaifa 